Diari Oficial de la Generalitat Valenciana


Sumari del DOGV 700, del 11-11-1987 (1987/809939)

ORDRE de 28 d'octubre de 1987, de la Conselleria de Treball i Seguretat Social, per la qual s'estableix un programa específic de la Generalitat Valenciana d'ajudes a Cooperatives i Societats Anònimes Laborals.
-----------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/10/28/(1)/dof/vci/html**

### Dades del document

Número de DOGV
:   700

Data del DOGV
:   11-11-1987

Secció del DOGV
:   DISPOSICIONS GENERALS

Número del document
:   1987/809939


Data del document
:   28-10-1987

Organisme emissor
:   Conselleria de Treball i Seguretat Social

Tipus de document
:   Ordre

Ordre de 28 d'octubre de 1987, de la Conselleria de Treball i Seguretat Social, per la qual s'estableix un programa específic de la Generalitat Valenciana d'ajudes a Cooperatives i Societats Anònimes Laborals.  
L'article 90 de la Llei 11/85, de 25 d'octubre, Llei de Cooperatives de la Comunitat Valenciana (Diari Oficial de la Generalitat Valenciana de 31 d'octubre de 1985), compromet la Generalitat Valenciana a la realització d'una política de foment del cooperativisme, política que ha pres forma, entre altres activitats, en la creació i l'engegament de l'Institut de Promoció i Foment del Cooperativisme com a òrgan especialitzat de la Generalitat Valenciana.  
Atés que aquesta Conselleria té encomanat l'exercici de les funcions de foment cooperatiu, s'ha cregut avinent d'establir un programa específic de la Generalitat Valenciana de suport a les Cooperatives i altres Entitats de l'economia social, que servesca, amb independència i fent de complement al programa d'ajudes fonamentat en l'Ordre del Ministeri de Treball i Seguretat Social de 21 de febrer de 1986, programa aquest últim la gestió del qual correspon directament a l'Institut de Promoció i Foment del Cooperativisme.  
En atenció d'aquests motius, i fent ús de les facultats que em confereixen la Llei 5/83, de 30 de desembre, de Govern Valencià (DOGV de 30 de desembre) i el Decret 192/85, de 9 de desembre, del Consell de la Generalitat Valenciana, (DOGV de 20 de gener de 1986),  
ORDENE:  
Article primer  
S'estableix un programa d'ajudes per a Cooperatives i Societats Laborals per tal de crear o mantenir llocs de treball, així com per al desenvolupament tecnològic, comercial i organitzatiu d'aquestes.  
A aquest programa es destinen cent milions de pessetes a càrrec de la partida pressupostària 87.49.49.1586.553.17.7222.4.  
Aquest programa tindrà vigència fins el 31 de desembre de 1987.  
Article segon. Beneficiaris.  
Seran beneficiaris de les ajudes d'aquest programa:  
a) Les Cooperatives de treball associat o d'explotació comunitària de la terra, llurs socis treballadors, així com els socis de treball d'altres tipus de Cooperatives.  
b) Les Societats Anònimes Laborals i/o llurs socis treballadors.  
c) Les Cooperatives de segon i ulterior grau, Unions i Federacions, així com Entitats sense finalitat lucrativa, entre els objectius de les quals es trobe la formació, la difusió i el foment del cooperativisme.  
Article tercer  
Les ajudes esmentades en l'article primer podran consistir en:  
a) Subvencions financeres per tal de reduir els interessos de crèdits per a inversions de capital fix, destinat a la constitució o al manteniment de Cooperatives i Societats Anònimes Laborals.  
b) Subvencions per a assistència tècnica.  
c) Subvencions per a la formació, així com per a la promoció i el foment del cooperativisme.  
d) Així mateix, es podran concedir ajudes per a la cobertura parcial del risc d'operacions creditícies atorgades per Entitats Bancàries que hagen signat a tal efecte un conveni amb la Conselleria de Treball i Seguretat Social.  
e) Subvencions d'interessos de crèdits, per a capital circulant, dirigits a la constitució de Fons de Maniobra o Stocks estratègics.  
f) Subvencions de fins a 250.000 ptes. per soci quan es tractará de treballadors desocupats menors de 25 anys, o aturats de llarga duració que estiguen inscrits, almenys, un any en la corresponent Oficina de Col·locació, i adquiresquen la condició de socis treballadors d'una Cooperativa o d'una Societat Anònima Laboral, tret que aquests hagen obtingut l'ajuda prevista en l'Art. 4.a) de l'Ordre del Ministeri de Treball i Seguretat Social de 21 de febrer de 1986.  
Article quart  
La subvenció financera a què fa referència l'apartat a) i e) de l'article 3, serà fins de 5 punts del tipus d'interés fixat per l'Entitat de Crèdit, pública o privada, que concedesca el préstec sol·licitat, sense que aquella puga superar la quantia de 500.000 ptes. per soci integrant de la Cooperativa o Societat Anònima Laboral, tret dels casos excepcionals expressament autoritzats pel Conseller de Treball i Seguretat Social, i oït el Consell Superior del Cooperativisme.  
Els préstecs, a fi de ser subvencionables, hauran de ser concedits per aquelles Entitats de Crèdit que tinguen subscrit un conveni amb tal finalitat amb la Generalitat Valenciana i tindran com a destinació el finançament d'inversions que creen o mantinguen ocupació estable. El termini d'amortització del préstec no serà superior a sis anys.  
Article cinqué  
Les subvencions per a assistència tècnica podran consistir en algunes de les modalitats següents:  
- Contractació de Directors Gerents o Tècnics.  
- Estudis de viabilitat, organització, comercialització, diagnosi i altres de naturalesa anàloga.  
- Estudis per a obtenir finançament.  
- Auditories i informes econòmics.  
Article sisé  
La Conselleria de Treball i Seguretat Social promourà la Formació Ocupacional dels socis cooperativistes a través de cursos d'iniciació, perfeccionament o reconversió, d'acord amb l'Ordre del Ministeri de Treball i Seguretat Social de 20 de febrer de 1986, i el Conveni de Col·laboració entre el Ministeri de Treball i Seguretat Social i la Generalitat Valenciana de data 20 de desembre de 1985.  
Es concediran ajudes per a les activitats de Formació Cooperativa, Difusió i Foment del Cooperativisme, organitzades per les mateixes Cooperatives o llurs socis, per les Organitzacions del Moviment Cooperatiu, així com per Entitats sense finalitat lucrativa, entre els objectius de les quals es trobe la formació, la difusió i el foment del Cooperativisme.  
A tal efecte es podran subscriure Convenis de Col·laboració entre la Conselleria de Treball i Seguretat Social i les Entitats i Organitzacions esmentades en el paràgraf anterior.  
Article seté  
Les sol·licituds de les ajudes previstes en aquesta norma es presentaran davant les Direccions Territorials de la Conselleria de Treball i Seguretat Social, i es formularan en els impresos que s'hi facilitaran en les susdites Direccions Territorials, als quals s?adjuntarà la documentació complementària que s'hi assenyale, fent-hi constar clarament l'ajuda sol·licitada.  
Les Direccions Territorials revisaran i verificaran els expedients. Quan l'expedient estigués incomplet, el sol·licitant, a requeriment de la Direcció Territorial corresponent, haurá de completar-lo en el termini de deu dies, segons que estableix l'article 71 de la Llei de Procediment Administratiu.  
La Direcció Territorial corresponent, després de completat i valorat l'expedient, adoptarà la resolució escaient.  
Article vuité  
El seguiment i control de les ajudes concedides segons aquesta disposició, es realitzarà a través dels Serveis de la Conselleria de Treball i Seguretat Social i de la Inspecció de Treball i Seguretat Social.  
Article nové  
Les ajudes contemplades en aquesta norma es concediran sempre que hi hagen disponibilitats pressupostàries.  
Article deu  
Cas que hi concorregueren diverses ajudes de les previstes en aquesta norma, la quantia total d'aquestes no superarà el límit de 500.000 ptes. per soci, o del 20% de la inversió prevista en el cas que concorregueren amb l'ajuda prevista en l'article 3.  
Excepcionalment, el Conseller de Treball i Seguretat Social podrà ampliar els límits indicats en l'anterior paràgraf, oït el Consell Superior del Cooperativisme.  
DISPOSICIO FINAL  
Aquesta norma vigirà a partir de la publicació en el Diari Oficial de la Generalitat Valenciana.  
Valencia, 28 d'octubre de 1987.  
El Conseller de Treball i Seguretat Social,  
MIQUEL DOMENECH I PASTOR


Còpia Permalink ELI